b"\n_START_ARTICLE_\nESP8266\n_START_SECTION_\nArhitektuur\n_START_PARAGRAPH_\nESP8266 p\xc3\xb5hineb 32-bitisel Tensilica Xtensa L106 RISC keskprotsessoril. Kasutusel on Harvardi arhitektuur, mist\xc3\xb5ttu on programmi- ja andmem\xc3\xa4lu t\xc3\xa4ielikult eraldatud._NEWLINE_Kiibi r\xc3\xa4ni suuruseks on 2050x2169 \xc2\xb5m, millest poole v\xc3\xb5tavad enda alla saatja, vastuv\xc3\xb5tja ja v\xc3\xb5imendid. Vasakul \xc3\xbcleval nurgas asub vastuv\xc3\xb5tja, milles on n\xc3\xa4ha kaks induktiivpooli. Selle all on n\xc3\xa4ha suure induktiivpooliga saatjat. Sellest poolist paremale j\xc3\xa4\xc3\xa4b vastuv\xc3\xb5tja madalp\xc3\xa4\xc3\xa4sfilter ja analoog-digitaalmuundur. Selle all asub saatja digitaal-analoogmuundur. \xc3\x9clej\xc3\xa4\xc3\xa4nud ruumi v\xc3\xb5tavad enda alla kiibisisene m\xc3\xa4lu, Xtensa LX106 keskprotsessor ja muu digitaalne loogika._NEWLINE_Sellel mikrokontrolleril pole v\xc3\xa4lkm\xc3\xa4lu sisse ehitatud ja seega s\xc3\xb5ltub v\xc3\xa4lisest SPI liidese kaudu \xc3\xbchendatud v\xc3\xa4lkm\xc3\xa4lust. Selle peal t\xc3\xa4idetakse programmi, laadides d\xc3\xbcnaamiliselt erinevaid programmi osasid v\xc3\xa4lkm\xc3\xa4lust instruktsioonipuhvrisse._NEWLINE_Kiibi tootja ei ole avalikustanud dokumentatsiooni kiibi siseperifeeria kohta. Selle asemel avalikustati kogumik teeke, mille kaudu saavad programmeerijad perifeeriat kontrollida. Kuna need teegid kasutavad palju RAM m\xc3\xa4lu, ei t\xc3\xa4psusta tootja kogu kiibi m\xc3\xa4lu hulka vaid ainult ligikaudset m\xc3\xa4lukogust, mis j\xc3\xa4\xc3\xa4b kasutajale kasutamiseks p\xc3\xa4rast teekide laadimist. Selleks on ~50 KiB.\n_START_SECTION_\nWi-Fi\n_START_PARAGRAPH_\nESP8266 on v\xc3\xb5imeline t\xc3\xb6\xc3\xb6tama kolmes re\xc5\xbeiimis. See v\xc3\xb5ib t\xc3\xb6\xc3\xb6tada p\xc3\xb6\xc3\xb6rdepunktina (access point), v\xc3\xb5rguseadmena (station) v\xc3\xb5i m\xc3\xb5lemana korraga. T\xc3\xbc\xc3\xbcpilise kasutuse juures \xc3\xbchendub ESP8266 v\xc3\xa4lise v\xc3\xb5rgu k\xc3\xbclge, kuid selleks on sellel vaja teada v\xc3\xa4lise v\xc3\xb5rgu SSID-d ja parooli. Selliste parameetrite konfigureerimiseks on p\xc3\xb6\xc3\xb6rdepunktina t\xc3\xb6\xc3\xb6tamine kasulik, kuna siis saab teiste seadmetega \xc3\xbchenduda ESP8266 k\xc3\xbclge, mis on n\xc3\xa4htav Wi-Fi v\xc3\xb5rguna. Nii p\xc3\xb6\xc3\xb6rdepunktina kui ka v\xc3\xb5rguseadmena t\xc3\xb6\xc3\xb6tades suudab ESP8266 toimida veebiserverina, jagades v\xc3\xa4lja faile ja ka reaalajas genereeritud andmeid._NEWLINE_Programmi kirjutades peavad toimima k\xc3\xb5ik protseduurid s\xc3\xbcndmustel (callback) ja \xc3\xbckski protseduur ei tohiks kulutada rohkem aega kui 2 ms. Kui m\xc3\xb5ne funktsiooni t\xc3\xa4itmine peaks v\xc3\xb5tma rohkem aega kui pool sekundit, teeb valvetaimer (WDT) kiibile restardi. Selle eesm\xc3\xa4rk on programmi mitte ettekavatsetud seiskumisel uuesti programm k\xc3\xa4ivitada, kuid teeb samas programmi kirjutamist keerulisemaks.\n_START_SECTION_\nAT-k\xc3\xa4sustik\n_START_PARAGRAPH_\nTehasest tulles on ESP8266 peal programm, millega saab seda kiipi kontrollida \xc3\xbcle UART liidese kasutades Hayesi k\xc3\xa4sustikule sarnaseid AT-k\xc3\xa4ske. Neid k\xc3\xa4ske kasutades saab luua v\xc3\xb5rgu\xc3\xbchendusi, ilma et peaks teadma, kuidas seda mikrokontrollerit ennast s\xc3\xbcsteemitasandil programmeerima peab. Iga AT k\xc3\xa4sk peab l\xc3\xb5ppema reavahetusega (\\r\\n). Kui alguses oli AT k\xc3\xa4sustiku kasutamine ainus v\xc3\xb5imalus kiibiga v\xc3\xb5rgu\xc3\xbchenduste loomiseks, siis hiljem avaldas Espressif arendustarkvara, millega sai ka kiibile uusi programme luua.\n_START_SECTION_\nProgrammide pealelaadimine\n_START_PARAGRAPH_\nESP8266 v\xc3\xa4lkm\xc3\xa4llu uute programmide laadimiseks tuleb GPIO0 jalg \xc3\xbchendada GND-ga ja CH_PD jalg Vcc-ga. Seej\xc3\xa4rel on v\xc3\xb5imalik programme UART liidese kaudu peale laadida. Vaike-\xc3\xbchenduskiirus on 115200 boodi/s. Kui programm on peale laaditud, tuleb programmi k\xc3\xa4ivitamiseks GPIO0 \xc3\xbchendada Vcc-ga ning teha moodulile restart kas toitepinget lahti ja k\xc3\xbclge \xc3\xbchendades v\xc3\xb5i RESET jala kaudu restardi olukorda v\xc3\xa4lja kutsudes._NEWLINE_Hiljem on lisandunud OTA (Over The Air) v\xc3\xb5imalus, mis laseb ESP8266-le laadida programme peale juhtmevabalt. \xc3\x9cleslaadimise k\xc3\xa4igus jagatakse v\xc3\xa4lkm\xc3\xa4lu kaheks v\xc3\xb5rdseks osaks: \xc3\xbches paikneb jooksev programm ja teise poolde kirjutatakse uus programm. See seab ka m\xc3\xa4lu suuruse piirangu ehk programm peab olema v\xc3\xa4hemalt 2 korda v\xc3\xa4iksem kui v\xc3\xa4lkm\xc3\xa4lu hulk. See v\xc3\xa4listab 512 KiB ESP-01 moodulitel OTA kasutamise, kuna teegid ise v\xc3\xb5tavad sellest \xc3\xbcle poole \xc3\xa4ra. Kui kogu programm on m\xc3\xa4lu teise poolde kirjutatud, s\xc3\xa4titakse lipp, mis n\xc3\xa4itab, et programmi k\xc3\xa4ivitamist tuleb j\xc3\xa4rgmisel korral alustada m\xc3\xa4lu teisest poolest. Kui uuesti OTA laadimist tehakse, laaditakse programm v\xc3\xa4lkm\xc3\xa4lu esimesse poolde ning s\xc3\xa4titakse lipu v\xc3\xa4\xc3\xa4rtus selliseks, et programmi k\xc3\xa4ivitamist alustatakse v\xc3\xa4lkm\xc3\xa4lu esimesest poolest. OTA kasutuse jaoks on vajalik alati programmi peale laadides sisaldada uues koodis ka see programm, mis on v\xc3\xb5imeline programmi v\xc3\xb5rgu kaudu v\xc3\xa4lkm\xc3\xa4lu \xc3\xb5igesse kohta kirjutama. Kui ilma selleta laadida programm ESP8266 peale, siis OTA funktsionaalsus kaob.\n_START_SECTION_\nMoodulplaadid\n_START_PARAGRAPH_\nTehasest tulnud kiibid on v\xc3\xa4ikesed ja seega oleks nendega toodete protot\xc3\xbc\xc3\xbcpide arendamine keeruline. Et arendust\xc3\xb6\xc3\xb6d lihtsamaks teha, on loodud moodulid, millel on ESP8266 kiip koos erinevate muude komponentidega, mis teevad selle kiivi kasutamise mugavamaks. K\xc3\xb5ik moodulid kasutavad sama ESP8266 kiipi, suurim erinevus erinevate moodulite vahel on v\xc3\xa4lja toodud GPIO jalgade arv, pistiku t\xc3\xbc\xc3\xbcp ja kaasa pandud m\xc3\xa4lu suurus. M\xc3\xb5ningatele moodulitele, n\xc3\xa4iteks Adafruiti HAZZAH'le ning NodeMCU devKitile, on integreeritud ka USB to Serial konverter ja 5V -> 3,3V pingemuundur, mis teeb arendust\xc3\xb6\xc3\xb6 eriti lihtsaks, kuna seda saab otse USB kaudu sidestada.\n_START_SECTION_\nEspressifi moodulplaadid\n_START_PARAGRAPH_\nEspressif on v\xc3\xa4lja andnud moodulplaadi ESP-WROOM-02, millel on ESP8266 integraalskeem, antenn (rada tr\xc3\xbckkplaadil, 2 dBi), 26\xc2\xa0MHz ostsillaator ja 18 jalga. See moodul on kaetud metallkattega."